Správa zo zahraničnej pracovnej cesty
1.  Účastník ZPC:
Meno, priezvisko, tituly:   	Mgr. Veronika Paľková
Pracovisko:                         	Odbor pre Operačný program Vzdelávanie, Sekcia európskych záležitostí, Ministerstvo školstva, vedy, výskumu a športu SR, Stromová 1, 813 30 Bratislava
Pracovné zaradenie:         	hlavný štátny radca
Funkcia: 			manažér programovania OP V
Znalosť jazykov:                	AJ, NJ

2.  Zahraničná pracovná cesta:
Zahraničná pracovná cesta (ZPC) bola vykonaná v dňoch 14. - 15. októbra 2010 v Prahe, Česká republika. Účelom cesty bola účasť na zasadnutí Ad hoc pracovnej skupiny pre podporu transnacionality a inovácií v rámci ESF, ktorú zriadila Európska Komisia v roku 2009. Daného zasadnutia som sa zúčastnila ako členka uvedenej pracovnej skupiny. Dopravu a ubytovanie zabezpečila a hradila Európska Komisia. Účasť na zasadnutí bola bezplatná. Rokovacím jazykom bola angličtina.

3.  Rámcový program pobytu:
14.10.2010 (Štvrtok)	
15:00		Odchod zo Slovenska
16:00		Prílet do Prahy
		
15.10.2010 (Piatok)	
9:00 – 9:30 	Registrácia
9:30 – 9:45	Úvodná časť zasadnutia
9:45 – 16:30   Zasadnutie pracovnej skupiny  
21:50               Odchod z Prahy
22:50               Príchod na Slovensko        

Zasadnutie sa konalo v priestoroch hotela Ambassador (Václavské námestie 5-7, 111 24 Praha).

4.  Stručný priebeh rokovaní, resp.  študijného pobytu:
Zasadnutie Ad hoc pracovnej skupiny pre podporu transnacionality a inovácií v rámci ESF otvoril Philippe Hatt, ktorý privítal všetkých účastníkov. Zdôvodnil, prečo sa zasadnutie presunulo do Prahy – 13.-14. 10. 2010 sa v Prahe uskutočnilo stretnutie venované problematike transnacionality za prítomnosti viacerých členov Ad hoc pracovnej skupiny ako aj zástupcov Európskej Komisie. Zástupkyňa Českej republiky následne stručne informovala o tomto stretnutí.
Zástupca Komisie Philippe Hatt prezentoval dokument o prístupe členských štátov EÚ k podpore a propagovaniu transnacionality a inovácií v rámci ich operačných programov. Uvedený dokument bol vypracovaný z podkladov členských štátov. Definuje prínos transnacionality v nasledovných bodoch: zabránenie duplicitného investovania a podpory, podpora výmeny skúseností, metód a best practise čím stimuluje a podporuje inovácie, napomáha propagovať spoločné štandardy a myšlienky, zvyšuje kapacity zúčastnených vrátane rôznych organizácií, prispieva k formovaniu európskej perspektívy. Zároveň dokument identifikuje najčastejšie sa implementujúce typy aktivít projektov: výmena informácií a skúseností najmä študentské výmeny, organizovanie medzinárodných seminárov a organizácií, vývoj nových produktov  a nástrojov a výmena expertov, zamestnancov a účastníkov.  
V diskusii zástupkyňa Nemecka uviedla, že by v dokumente privítala konkretizovanie pridanej hodnoty transnacionaliy a príklady konkrétnych transnacionálnych projektov. Taktiež uviedla, že v súčasnosti možno pozorovať politický tlak na určovanie priorít, ktoré je potrebné realizovať z prostriedkov ESF – smerovanie prostriedkov do oblastí najviac postihnutých krízou, a to i napriek tomu, že v Nemecku je prioritná os zameraná na podporu transnacionality. Upozornila tiež na potrebu stanovenia nových tém a mechanizmov pre nasledujúce programové obdobie. Zástupkyňa Českej republiky uviedla, že je jednoduchšie implementovať transnacionalitu, pokiaľ má členský štát prioritu resp. opatrenie venované transnacionalite, čo súvisí aj s povinnosťou čerpať finančné prostriedky na danú prioritu/opatrenie a podotkla, že transnacionalita nie je cieľ, ale nástroj. Viacerí zástupcovia členských štátov sa v diskusii zhodli, že pre podporu transnacionality je vhodnejšie mať v operačnom programe pre podporu transnacionality samostatné opatrenie resp. prioritnú os. Zároveň veľa členských štátov má noviny resp. internetovú stránku venovanú transnacionalite. Zástupkyňa Holandska uviedla, že hlavným nástrojom pre medzinárodnú spoluprácu sú rôzne networks. Na túto tému nadviazala zástupkyňa Litvy, ktorá uviedla, že nové členské štáty nemajú toľko skúseností, preto sú networks resp. skúsenosti z iných členských štátov veľmi dôležité. Zástupca Írska uviedol, že v projektoch sa často vyskytuje „formálna“ transnacionalita – deklarovaná síce prijímateľom, ale počas realizácie projektu neuskutočnená (reálne sa uskutoční len 10%). Zástupca Luxemburska uviedol, že  chýbajú ukazovatele zamerané na transnacionalitu a metodológia na hodnotenie transnacionálnych projektov. 
Nasledujúca prezentácia zástupkyne Komisie Elizabeth Groack bola zameraná na prehľad networks, ktoré sú vytvorené a fungujú v rámci EÚ. Zástupkyňa Komisie uviedla, že Komisia má toľko entuziazmu ako členské štáty a že networks  predstavujú dôležitý nástroj na zmenu politiky. Zaoberajú sa rôznymi tematickými oblasťami a otázkami a ich činnosť by mala smerovať k definovaniu politík a reforiem (networks zamerané na migrantov a minority, rodovú rovnosť, partnerstvá, medzinárodnú spoluprácu, mládež, vek, sociálnu inklúziu, chudobu). „Learning networks“ sú pre ESF programy východiskom  pre implementáciu, odporúčajú materiály a majú vplyv navrhnúť výzvy v poli ich pôsobnosti. Tiež uviedla, že väčšina networks už má prípravnú fázu za sebou a uskutočnili sa prvé stretnutia jednotlivých networks (13). Jednotlivé networks sa budú dokonca zaoberať aj evaluáciou – internou alebo aj externou. 
Ďalším bodom v programe bola prezentácia Luca Pirozza o návrhu spoločného rámca na zlepšenie implementácie transnacionálnej spolupráce v programoch ESF v súčasnom programovom období. Výsledkom spoločného rámca by mala byť lepšia koordinácia ako na európskej úrovni, ako aj na úrovni členských štátov. Zástupkyňa Nemecka v tejto súvislosti uviedla, že je podľa nej neskoro baviť sa o tejto otázke a spoločný rámec by sa mal uplatňovať až v programovom období 2014-2020.
Prezentácia zástupcu Komisie Kimmona Papasa bola zameraná na dokument o podpore transnacionaliy a inovácií pre nasledujúce programové obdobie 2014-2020. Prezentujúci uviedol dokument ako prvý návrh, ku ktorému sa majú vyjadriť členské štáty v termíne do 15.11.2010. Na základe uvedenej prezentácie mali členské štáty požiadavky na jednoznačnosť dokumentu a jasnejšie zadefinovanie postavenia transnacionality a inovácií v programovom období 2014-2020, na uvedenie strategických dôvodov, zosúladenie so stratégiou Európa 2020 a určenie pozície vo vzťahu ku krajinám mimo členských štátov EÚ v prípade, že by sa zapojili do transnacionálnych projektov. 
Ďalšie zasadnutie pracovnej skupiny by sa malo uskutočniť vo februári 2011 v Bruseli. 

5.  Odporúčané závery:

Naďalej sa aktívne zúčastňovať zasadnutí Ad hoc pracovnej skupiny pre podporu  transnacionality a inovácií v rámci ESF“.

6.   Prehľad prinesenej dokumentácie a miesto jej uloženia

Prinesená dokumentácia je k dispozícii u účastníčky ZPC, Mgr. Veroniky Paľkovej.

7.   Osobitne vyhodnotený očakávaný prínos ZPC

Možnosť aktívne ovplyvniť rozhodovacie procesy v rámci EÚ, prezentácia stanoviska SR, podrobné informácie o pripravovaných krokoch zo strany EÚ v oblasti ESF - podpory inovatívnych a transnacionálnych aktivít. Informácie z pracovnej skupiny využije SEZ pri implementácii pomoci z ESF v programovom období 2007-2013.

8.    Spôsob zverejnenia výsledkov ZPC, prenos získaných informácií
Závery zo ZPC sú prezentované na porade Odboru pre operačný program Vzdelávanie.
Správa zo ZPC je zverejnená na internetovej stránke MŠVVaŠ SR a v rámci odboru pre OPV je zverejnená v rámci zdieľaného adresára odboru.
Súhlasím so zverejnením správy na internete

Správu vypracoval: Mgr. Veronika Paľková
Dátum: 29. 10. 2010
Správu schválil:  
PhDr. Martina Šimová, riaditeľka Odboru pre operačný program Vzdelávanie
Mgr. Roderik Klinda, poverený riadením SEZ MŠVVaŠ SR